google/wiki40b huggingface dataset:
Παγκόσμια επιτήρηση

Ο όρος παγκόσμια επιτήρηση αφορά τη μαζική επιτήρηση του συνόλου του πληθυσμού πέραν των εθνικών συνόρων. Οι ρίζες ανάγονται στα μέσα του 20ου αιώνα, όταν ψηφίστηκε η συμφωνία UKUSA από το Ηνωμένο Βασίλειο και τις Ηνωμένες Πολιτείες, η οποία αργότερα επεκτάθηκε στον Καναδά, την Αυστραλία και τη Νέα Ζηλανδία για να δημιουργήσουν τη συμμαχία Five Eyes. Η συμμαχία εξελίχτηκε σε ρυθμίσεις συνεργασίας με διάφορα τρίτα έθνη. Τελικά, αυτό είχε ως αποτέλεσμα τη δημιουργία ενός παγκόσμιου δικτύου παρακολούθησης, με την κωδική ονομασία «ECHELON» το 1971.
Η ύπαρξή της, όμως, δεν ήταν ευρέως γνωστή από τις κυβερνήσεις και τα μέσα μαζικής ενημέρωσης, μέχρι τη γνωστοποίηση της παγκόσμιας επιτήρησης από τον Έντουαρντ Σνόουντεν που έδωσε το έναυσμα για συζήτηση σχετικά με το δικαίωμα της ιδιωτικής ζωής στην ψηφιακή εποχή.
Σάντα Μαρία (ηφαίστειο)

Το όρος Σάντα Μαρία (ισπανικά: Santa María) είναι μεγάλο ηφαίστειο στη δυτική Γουατεμάλα, κοντά στην πόλη Κετσαλτενάνγκο. Με ύψος 3.772 μέτρα είναι ένα από τα ψηλότερα ενεργά ηφαίστεια της Γουατεμάλας. Είναι μέρος του ηφαιστειακού τόξου της Κεντρικής Αμερικής. Πριν την κατάκτηση της περιοχής από τους Ισπανούς, το ηφαίστειο ήταν γνωστό ως Γκακξανούλ στη γλώσσα των ντόπιων.
Οι εκρήξεις του ηφαιστείου είναι συχνές, όμως κατά την περίοδο ισπανικής κατοχής μέχρι το 1902 δεν είχε παρατηρηθεί ηφαιστειακή δραστηριότητα, με αποτέλεσμα το ηφαίστειο να θεωρούταν σβηστό. Τον Οκτώβριο του 1902 έλαβε χώρα η πρώτη καταγεγραμμένη έκρηξη του ηφαιστείου, η οποία με ισχύ στην κλίμακα VEI 6 ήταν μια από τις ισχυρότερες του 20ού αιώνα, συγκρίσιμη με αυτή του Πινατούμπο. Ο όγκος των ηφαιστειακών αναβλημάτων ήταν 5,5 κυβικά χιλιόμετρα. Εξαιτίας της έκρηξης, η νότια πλαγιά του βουνού κατέρρευσε, με αποτέλεσμα τη δημιουργία ενός κρατήρα που εκτεινόταν από την κορυφή του ηφαιστείου μέχρι σε υψόμετρο 2.300 μέτρων. Μέσα σε αυτό το κρατήρα δημιουργήθηκε μια σειρά από ηφαιστειακούς δόμους που φέρουν μαζί το όνομα Σαντιανγκίτο (Santiaguito).
Πρωτάθλημα ποδοσφαίρου Λωρίδας της Γάζας

Ιστορία

Το πρωτάθλημα δημιουργήθηκε το 1984.
2669 Σοστακόβιτς

Φυσικά χαρακτηριστικά

Τα φυσικά χαρακτηριστικά του Σοστακόβιτς είναι άγνωστα. Ο Σοστακόβιτς περιστρέφεται γύρω από τον εαυτό του με περίοδο μικρότερη των 8 ωρών.
Χαλκονικέλιο

Το χαλκονικέλιο είναι κράμα χαλκού, νικελίου (σε περιεκτικότητα λιγότερο από το 50% κ.β.) και προσμίξεις σκληρυντικών μετάλλων, όπως ο σίδηρος (0,5 - 6%) και το μαγγάνιο (0,3 - 1%).
Βασική ιδιότητα του χαλκονικέλιου είναι ότι δεν διαβρώνεται εύκολα από το θαλασσινό νερό. Ιδιότητα που αυξάνεται όσο ψηλότερη είναι η περιεκτικότητα σε νικέλιο. Για τον λόγο αυτό χρησιμοποιείται ευρέως σε μεταλλικά μέρη σκαφών.
Το κράμα αυτό διατίθεται στο εμπόριο σε μορφή πλακών, ελασμάτων, ταινιών, σωλήνων, ράβδων και συρμάτων. Η πιο ευρεία πάντως χρήση του είναι στην παραγωγή κερμάτων με ασημένια απόχρωση. Στην νομισματοκοπία, η αναλογία του κράματος είναι περίπου 75% κ.β. χαλκός και 25% κ.β. νικέλιο. Χρησιμοποιείται επίσης για την παραγωγή ανθεκτικών ηλεκτρικών αντιστάσεων και θερμοστοιχείων.

Ιστορία

Η δημιουργία κράματος χαλκονικελίου ήταν γνωστή στους Κινέζους ήδη από τον τρίτο αιώνα προ Χριστού. Το κράμα αυτό ονομαζόταν «λευκός χαλκός».
Κατά τους Ελληνιστικούς χρόνους, οι βασιλείς της Βακτριανής (περί το σημερινό Αφγανιστάν) Αγαθοκλής και Πανταλέων ήταν οι πρώτοι παγκοσμίως που χρησιμοποίησαν κράμα χαλκονικελίου (σε αναλογία 75/25) για την κοπή κερμάτων. Η γεωγραφική γειτνίαση ίσως υποδηλώνει και μεταφορά τεχνογνωσίας από την Κίνα, δηλαδή είτε χαλκονικέλινων κινέζικων κερμάτων, είτε κινέζων ειδικών τεχνιτών.
Κράμα χαλκονικελίου για παραγωγή κερμάτων χρησιμοποιήθηκε έκτοτε ξανά μόλις τον 19ο αιώνα. Χαλκονικέλιο χρησιμοποιείται και στα κέρματα του ενός και των δύο ευρώ.
Στέφανος Τσαγκαρόλος

Βιογραφικά στοιχεία

Γεννήθηκε στην Κρήτη.

Καλλιτεχνικό έργο

Θεωρείται ιδρυτής του πρώτου μεταρρυθμιστικού βυζαντινού ρυθμού. Έργο του άριστο είναι η «Παναγία των Σισσίων» που φυλάσσεται στην Μονή Σισσίων στην Κεφαλλονιά από το 1700. 
Άλλο αριστούργημά του (Η προσκύνηση των ποιμένων, περίπου 1688 με 1700) βρίσκεται στην Εθνική Πινακοθήκη με επιγραφή σε βυζαντινά γράμματα «Του ταπεινού ιεροδιακόνου Στεφάνου Τσαγκαρόγλου κόπος».
Μούντα

Ιστορία

Η προϊστορία των λαών Μούντα είναι ξεκάθαρη. Αν και το πώς πήγαν στο οροπέδιο Τσότα Ναγκπούρ αμφισβητείται, συμφωνείται ότι οι πρόγονοι των ομιλητών των σύγχρονων γλωσσών Μούντα μετανάστευσαν προς τα δυτικά από την Αυστροασιατική πατρίδα τους, την ηπειρωτική Νοτιοανατολική Ασία.
Σύμφωνα με τον Ρ. Σ. Σάρμα, ιστορικός της αρχαίας και πρώιμης μεσαιωνικής Ινδίας, υπάρχουν πολλοί όροι από τα Μούντα, τα Δραβιδικά και μη-Σανσκριτικοί όροι σε Βεδικά κείμενα που αποδίδονται στο 1500 με 500 π.Χ. Δείχνουν τις ιδέες, τους θεσμούς, τα προϊόντα και οικισμούς που συνδέονται με την χερσόνησο και μη-Βεδική Ινδία. Ομοίως, πολλοί όροι στα Πάλι και τα Σανσκριτικά, σηματοδοτεί τις ιδέες και τους θεσμούς που αναπτύχθηκαν στην Ινδογαγγητική πεδιάδα, εμφανίζονται στα πρώτα Ταμιλικά κείμενα που ονομάζεται λογοτεχνία Σάνγκαμ, τα οποία δημιουργήθηκαν από το 300 π.Χ. έως το 600 μ.Χ. Στην ανατολική περιοχή, που κατοικείται από τους Μούντα, οι άνθρωποι έκαναν τη δική τους συμβολή. Διάφοροι όροι που υποδηλώνουν τη χρήση του βαμβακιού, την πλοήγηση, το σκάψιμο, μπαστούνια, κλπ. στις ινδοάριες γλώσσες έχουν επισημανθεί ότι προέρχονται από τις γλώσσες Μούντα. Κρίθηκε ότι αλλαγές στη φωνητική και το λεξιλόγιο από τη Βεδική γλώσσα μπορεί να εξηγηθεί από την επαφή με τις γλώσσες Μούντα και τις Δραβιδικές γλώσσες.
Στα τέλη της δεκαετίας του 1800, οι Βρετανικές Ινδίες και πολλοί μη-Μούντα άρπαζαν γη που παραδοσιακά καταλαμβανόταν από τους Μούντα, αναγκάζοντας τους Μούντα να λειτουργούν ως συνδεδεμένοι εργάτες. Ο μαχητής της ελευθερίας των Μούντα Μπίρσα Μούντα ξεκίνησε τις πρώτες πορείες διαμαρτυρίας ζητώντας άφεση των δασικών τελών. Εργάστηκε για να ενοποιήσει τους Αντιβάσι στο Τσότα Ναγκπούρ για να αντισταθούν στη Βρετανική κυριαρχία στην Ινδία. Ο Μιλλεναριανισμός σε φυλετική ζώνη ξεκίνησε με αυτόν, και αυτός εξακολουθεί να είναι σεβαστός στο Τζαρκάντ, με τους χωρικούς στο πατρικό του χωριό να τον λατρεύουν ως Μπίρσα Μπαγκαουάν.

Βιβλιογραφία και μελέτες

Ο Ιησουίτης ιερέας Ιωάννης-Βαπτιστής Χόφμαν (1857-1928) μελέτησε τη γλώσσα, τα έθιμα, τη θρησκεία και τη ζωή των Μούντα, δημοσιεύοντας της πρώτη γραμματική της γλώσσας Μουντάρει το 1903. Με τη βοήθεια του Μένας Ορέα, ο Χόφμαν δημοσίευσε την δεκαπεντάτομη Encyclopaedia mundarica. Η πρώτη έκδοση δημοσιεύτηκε μεταθανάτια το 1937, και μια τρίτη έκδοση δημοσιεύθηκε το 1976. Το Οι Μούντα και η Χώρα τους δημοσιεύτηκε από τον Σ. Κ. Ρόι το 1912. Το Αντιντχάραμ (Χίντι: आदि धर्म) δημοσιεύτηκε από τους Ραμ Νταγιάλ Μούντα και Ρατάν Σινγκ Μάνκι. Είναι γραμμένο στα Μουντάρι και περιέχει μια μετάφραση στα Χίντι, και περιγράφει τελετουργίες και έθιμα των Μούντα.
Μεχιστέ Καντινεφέντι

Βιογραφία

Η Μεχιστέ Καντινεφέντι γεννήθηκε στις 27 Ιανουαρίου 1896 στο αρχοντικό Γιονγκαλίκ στο Ανταπαζαρί της Κωνσταντινούπολης, και ήταν κόρη του Χατζιμάφ Μπέη Ακάλσμπα και της συζύγου του Σαφιγιέ Χανίμ. Το πραγματικό της όνομα ήταν Ατιγιέ Ακάλσμπα. Είχε δυο αδελφούς, τον Καμίλ Μπέη και τον Φεβζί Μπέη, και τρεις αδελφές, την Ζαχιντέ Χανίμ, την Αϊσέ Μιχριντίλ Χανίμ και την Μιχριβεφά Χανίμ. Ήταν ψηλή, με ανοιχτά καστανά μαλλιά και μπλε μάτια.
Παντρεύτηκε τον Αμπντούλ Μετζίτ Β΄ στις 16 Απριλίου 1912 στο Παλάτι Μπαλαρμπασί. Στις 26 Ιανουαρίου 1914, γέννησε το μοναδικό της παιδί, μια κόρη, την Χατιτζέ Χαϊριγιέ Αϊσέ Ντουρουσεχβάρ Σουλτάν. Το 1924, έφυγε στην εξορία μαζί με τα άλλα μέλη της οικογένειας. Πρώτα πήγαν στην Ελβετία και στη συνέχεια στη Γαλλία, όπου εγκαταστάθηκαν στο Παρίσι.
Κατά τη διάρκεια της εξορίας, η κόρη της, Ντουρουσεχβάρ παντρεύτηκε τον πρίγκιπα Αζάμ Τζαχ, τον μεγαλύτερο γιο του Οσμάν Αλί Χαν, Ασάφ Τζαχ Ζ΄ του Νίζαμ του Χαϊντεραμπάντ στη Νίκαια, στις 12 Νοεμβρίου 1931, και πήγε να ζήσει στη Βρετανική Ινδία. Μετά το θάνατο του Αμπντούλ Μετζίτ Β΄ το 1944, η Μεχιστέ εγκαταστάθηκε στο Μίντλσεξ του Λονδίνου.
Η Μεχιστέ Καντινεφέντι πέθανε το 1964 από από το εγκεφαλικό επεισόδιο στο Μίντλσεξ σε ηλικία 67 ή 68 ετών. Είναι θαμμένη στο Κοιμητήριο Μπρούκγουντ του Λονδίνου. Μετά το θάνατο της Ντουρουσεχβάρ το 2006, θάφτηκε δίπλα της.
Σωκράτης Κουγέας

Βιογραφικά στοιχεία

Γεννήθηκε στις 14 Σεπτεμβρίου το 1877 στους Δολούς της Μάνης. Αφού ολοκλήρωσε τις εγκύκλιες σπουδές του στην Καλαμάτα έκανε σπουδές Φιλοσοφίας στο Πανεπιστήμιο της Αθήνας από το 1894 μέχρι το 1899 της οποίας αναγορεύθηκε διδάκτωρ με την διατριβή De novo Xiphilineo codice Iberitico 812. Με υποτροφία του Ελληνικού Κράτους συνέχισε τις μεταπτυχιακές σπουδές του στη Γερμανία (Χάλη, Μόναχο, Βερολίνο) και στην Γαλλία (Παρίσι), από το 1904 έως το 1909. Υπήρξε μαθητής του Σπυρίδωνα Λάμπρου και αργότερα συνεργάτης του. Η διδακτική σταδιοδρομία του μετά την επάνοδό του στην Ελλάδα άρχισε από το Διδασκαλείο Μέσης Εκπαίδευσης (1910-1916). Από το 1916 μέχρι το 1918 διετέλεσε γραμματέας των Γενικών Αρχείων του Κράτους. Από το 1918 έως το 1947 δίδαξε ως τακτικός καθηγητής στην έδρα της  Αρχαίας Ιστορίας στη Φιλοσοφική Σχολή Αθηνών. Δίδαξε επίσης στην Ανώτατη Σχολή Καλών Τεχνών από το 1931 έως το 1947, στο Πάντειο Πανεπιστήμιο από το 1943 μέχρι το 1950. Από το 1923 μέχρι τον θάνατό του υπήρξε άμισθος διευθυντής του Τμήματος χειρογράφων της Εθνικής Βιβλιοθήκης. Το 1929 εξελέγη μέλος της Ακαδημίας Αθηνών. Την ίδια χρονιά το Γερμανικό Αρχαιολογικό Ινστιτούτο του Βερολίνου τον ανακήρυξε αντεπιστέλλον μέλος του. Το 1937 το Πανεπιστήμιο της Τυβίγγης και το 1958 το Πανεπιστήμιο της Θεσσαλονίκης τον ανακήρυξαν επίτιμο διδάκτορα.     
Συνεργάστηκε με την παλαιογραφική αποστολή, που πήγε στην Πάτμο και στο Άγιο Όρος (1895) όταν ήταν δευτεροετής φοιτητής της Φιλοσοφικής μαζί με τον Σπυρίδωνα Λάμπρο, καθώς και σε χώρες του εξωτερικού. Μαζί με τον von Soden ερεύνησε χειρόγραφα  της Καινής Διαθήκης σε βιβλιοθήκες της Αθήνας, του Μέγάλου Σπηλαίου, της Πάτμου, της Άνδρου. 
Μαζί με τον Άμαντο εξέδιδε το περιοδικό Ελληνικά την περίοδο από το 1928 ως το 1939.
Μεταξύ άλλων συμμετείχε και στην πρώτη επιτροπή εκλογής των πρώτων καθηγητών της Φιλοσοφικής Σχολής του Πανεπιστημίου Θεσσαλονίκης.
Πέθανε στις 26 Σεπτεμβρίου του 1966.

Επιλεγμένα έργα

Το πολυδιάστατο έργο του επικεντρώνεται στην κλασική και βυζαντινή φιλολογία και στην Παλαιογραφία.Ασχολήθηκε παράλληλα με τη νεοελληνική φιλολογία και ιστορία. Τα δημοσιεύματά του ανέρχονται σε 218 μέχρι το 1957.
Διοργανώσεις Ε.Π.Σ. Ηπείρου 2009–10

Για την περίοδο 2009–10, η Ένωση Ποδοσφαιρικών Σωματείων Ηπείρου είναι η διοργανώτρια αρχή, υπεύθυνη για τη διεξαγωγή των καθιερωμένων ποδοσφαιρικών διοργανώσεων, του πρωταθλήματος και του κυπέλλου, στο νομό Ιωαννίνων.
Η πρωταθλήτρια ομάδα της ΕΠΣ Ηπείρου κερδίζει την άνοδο στη Δ εθνική ερασιτεχνική κατηγορία.
Ο θεσμός του κυπέλλου, αποτελεί ταυτόχρονα την πρώτη φάση του Κυπέλλου Ερασιτεχνών της ΕΠΟ. Η ομάδα που ανακηρύσσεται κυπελλούχος ΕΠΣ Ηπείρου, αποκτά το δικαίωμα συμμετοχής στο Κύπελλο Ερασιτεχνών.
Η σεζόν 2009-10 περιλαμβάνει πρωτάθλημα και κύπελλο. Επίσης περιλαμβάνει πρωταθλήματα υποδομών.

ημιτελικά

ΑΕ Μικρασιατών-ΠΑΣ Γιάννινα (Κ-20) 2-1
Προοδευτική Περάματος-Αστήρ Αμφιθέας 4-0

Τελικός

Προοδευτική Περάματος-ΑΕ Μικρασιατών 1-1 (παρ 1-3)
Α.Π.Ο. Δάφνη Ερυθρών

Ιστορικό

Ο Α.Π.Ο. Δάφνη Ερυθρών ιδρύθηκε το 1937 και επισημοποιήθηκε το 1949. Αρχικά μετείχε στα πρωταθλήματα της Ε.Π.Σ. Ευβοίας - Βοιωτίας. Το 1973 αναδείχθηκε κυπελλούχος Ε.Π.Σ. Ευβοίας - Βοιωτίας. Κατόπιν εντάχθηκε στη δύναμη της ανεξάρτητης πλέον Ε.Π.Σ. Βοιωτίας, με την ίδρυσή της το 1974. Έχει αναδειχθεί 8 φορές πρωταθλήτρια Ε.Π.Σ. Βοιωτίας και 4 φορές κυπελλούχος Ε.Π.Σ. Βοιωτίας. Το 1973 κατέκτησε το Κύπελλο Ελλάδας ερασιτεχνών, επικρατώντας του Πέλοπα Κιάτου στον τελικό που διεξήχθη στο γήπεδο Νίκαιας. Για να φτάσει μέχρι τον τελικό απέκλεισε κατά σειρά τους Ηρόδοτο Ν. Αλικαρνασσού με 2-0 (Α' Φάση), Εθνικό Αλεξανδρούπολης με 1-2 (Β' Φάση) και Α.Σ. Λαμία (Γ' Φάση) με 5-4 στη διαδικασία των πέναλτι.
Έχει 8 συμμετοχές στο πρωτάθλημα της Δ' Εθνικής Κατηγορίας και 3 συμμετοχές στο Εθνικό ερασιτεχνικό πρωτάθλημα. Τις χρονιές 1975 και 1976 μετείχε στο ειδικό ερασιτεχνικό πρωτάθλημα ανόδου στην Β' Εθνική Κατηγορία, αποτυγχάνοντας αμφότερα οριακά με αντιπάλους τους Ορφέα Αιγάλεω και Νίκη Βόλου. Τις χρονιές 1978-79, 1979-80 και 1980-81 αγωνίστηκε στο Εθνικό ερασιτεχνικό πρωτάθλημα.
Τις χρονιές 1982-83, 1990-91, 1991-92, 1992-93, 1993-94, 2007-08, 2010-11 και 2011-12 αγωνίστηκε στο πρωτάθλημα της Δ' Εθνικής.
Σε 5 παρουσίες στον τελικό του κυπέλλου Ε.Π.Σ. Βοιωτίας μετράει 4 κατακτήσεις. Την περίοδο 1974-75 κατέκτησε το πρώτο κύπελλο στην ιστορία της διοργάνωσης επικρατώντας του Α.Ο. Θήβα με 2-1 στον τελικό. Την περίοδο 1976-77 κατέκτησε το κύπελλο επικρατώντας με 2-0 της Α.Ε. Ορχομενού, την περίοδο 1992-93 κατέκτησε το κύπελλο επικρατώντας με 3-0 του Ατρόμητου Αγίου Μελετίου και την περίοδο 2010-11 επικρατώντας της Ένωσης Άσπρων Σπιτιών/Αντίκυρας.
Μανώλης Παπάζογλου

Βιογραφικά στοιχεία

Έκανε μεγάλη καριέρα παίζοντας με τα χρώματα του Εθνικού Πειραιώς. Συνολικά έπαιξε σε 133 αγώνες για την Α' Εθνική Κατηγορία του ελληνικού πρωταθλήματος. Επίσης, αγωνίστηκε μια φορά με τη φανέλα της Εθνικής Ελλάδος.
Κάρολος Α΄ της Μάντουα

Βιογραφικά στοιχεία

Γεννήθηκε στις 6 Μαΐου 1580 στο Παρίσι. Γονείς του ήταν ο Λουδοβίκος και η Ενριέττα του Λα Μαρκ, δούκισσα του Νεβέρ και Ρετέλ. Διετέλεσε Δούκας της Μάντουα (Mantua), Δούκας του Μονφεράτ (Montferrat), δούκας του Νεβέρ (Nevers), Δούκας του Ρετέλ (Rethel) και Πρίγκηπας του Αρς (Arches). Απεβίωσε το 1637.

Τα σχέδια του Καρόλου και η επανάσταση στην Ελλάδα

Το 1612 ο Κάρολος διεκδίκησε τον αυτοκρατορικό θρόνο του Βυζαντίου, διότι ο πατέρας του Λουδοβίκος ήταν γιος της Μαργαρίτας Παλαιολογίνας, απόγονης του Ανδρόνικου Β' Παλαιολόγου και του Θεόδωρου Κομνηνού Δούκα Άγγελου δεσπότη της Ηπείρου. Η Κωνσταντινούπολη τότε ήταν υπό την κυριαρχία των Τούρκων. Ο Κάρολος για να πετύχει τον σκοπό του διέγειρε στην Ελλάδα επανάσταση εναντίον των Τούρκων. Βρήκε ευκαιρία και έκανε απόβαση με μικρό στόλο που είχε ετοιμάσει στην Ευρώπη, και ήρθε σε διαπραγματεύσεις με τους κατοίκους ιδίως της Μάνης και της Ηπείρου. Οι Έλληνες τον υποδέχτηκαν θερμά και τον αποκαλούσαν «Αυτοκράτορα Κωνσταντίνο Παλαιολόγο». Ο Κάρολος τους συμβούλεψε να είναι έτοιμοι για να πάρουν τα όπλα όταν παρουσιαστεί με τον στρατό του και τους δώσει το σύνθημα για να σφάξουν τους Τούρκους. Οι Τούρκοι όταν έμαθαν τα σχέδια έστειλαν είκοσι χιλιάδες στρατιώτες και εβδομήντα καράβια και κατέλαβαν την Μάνη. Εν συνεχεία έβαλαν βαρύς φόρους στους Μανιάτες. Ο Κάρολος δεν εγκατέλειψε τα σχέδιά του και άρχισε να στρατολογεί ιππότες σε όλη την Ευρώπη, ενώ παράλληλα έστελνε υψηλούς κληρικούς μορφωμένους στην Ελλάδα που έσπερναν με επιτυχία τον σπόρο της επανάστασης. Οι τότε αρχιεπίσκοποι Μητροφάνης Μονεμβασίας, Διονύσιος Λακεδαιμονίας, Χρύσανδρος Λάσκαρις, Διονύσιος Τυρνάβου και πάσης Βουλγαρίας, Νεόφυτος Μαΐνης και Γαβριήλ Βλάσιος Ναυπάκτου περιόδευσαν στην Ελλάδα υποκινώντας την επανάσταση. Ο Κάρολος στο μεταξύ έστελνε ακόλουθους στις αυλές της Ευρώπης ζητώντας υποστήριξη. Το 1619 στρατολόγησε έξι καράβια με πλήρωμα, αλλά τα δραματικά επεισόδια στην Ευρώπη και η έκρηξη του τριακονταετούς πολέμου του ανέτρεψαν τα σχέδια. Οι Έλληνες από την άλλη μεριά ήταν ετοιμοπόλεμοι αγωνιώντας να δουν τον Κάρολο να εμφανίζεται. Τελικά οι Διονύσιος Λαρίσης και Σεραφείμ ο Φαρσάλων έγειραν λάβαρο στην Ήπειρο και Θεσσαλία. Στην αρχή είχαν μερικές επιτυχημένες μάχες, καταπνίχτηκαν όμως γρήγορα από τον αριθμό των Τούρκων και έπεσαν μάρτυρες της πατρίδας και της θρησκείας.
1893 Γιακόμπα

Φυσικά χαρακτηριστικά

Τα φυσικά χαρακτηριστικά της Γιακόμπα είναι άγνωστα.
2182 Σεμιρό

Φυσικά χαρακτηριστικά

Η μέση διάμετρος του Σεμιρό εκτιμάται σε 25,13 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0845 ± 0,014.
Ράδιο Αρβύλα (εκπομπή)

Περιγραφή

Η εκπομπή ξεκινάει με την στήλη "το κρύο ανέκδοτο της ημέρας", όπου ο Στάθης Παναγιωτόπουλος λέει ένα ανέκδοτο που θεωρείται "καμμένο". Αμέσως μετά, ξεκινάει η στήλη "Top επικαιρότητας", όπου παρουσιάζονται βίντεο από διάφορα γεγονότα που έχουν συμβεί, ταξινομημένα σε (συνήθως 25) νούμερα, για τα οποία υπάρχουν και παρουσιάζονται σατιρικά βίντεο (κωμικά σκετς, παρωδίες κλπ) τα οποία έχουν φτιάξει οι συντελεστές της εκπομπής και διακωμωδούν τα πρωτότυπα βίντεο που είχαν παρουσιαστεί νωρίτερα.
Η εκπομπή κλείνει με την παρουσίαση ενός τραγουδιού, που ερμηνεύουν ζωντανά στο στούντιο, διάφοροι προσκεκλημένοι καλλιτέχνες και συγκροτήματα, συνήθως νέα ονόματα στο χώρο του εναλλακτικού τραγουδιού από τους χώρους της ροκ, της χιπ χοπ κ.λπ. ειδών, που δεν έχουν τη δυνατότητα προβολής μέσω της υπάρχουσας ελληνικής τηλεοπτικής πραγματικότητας. Παρ' όλα αυτά, έχουν κατά καιρούς φιλοξενηθεί και αναγνωρισμένοι καλλιτέχνες, όπως ο Βασίλης Παπακωνσταντίνου, ο Βαγγέλης Γερμανός, η Ελένη Δήμου, ο Μανώλης Φάμελλος, ο Χρήστος Δάντης, η Γλυκερία κ.λπ., καθώς και ξένα συγκροτήματα τα οποία κατά καιρούς επισκέπτονται την Ελλάδα για εμφανίσεις.

Ιστορικό

Η εκπομπή ξεκίνησε να προβάλλεται στις 14 Απριλίου 2008 από Δευτέρα έως Παρασκευή στις 17:45 και σατίριζε την πολιτική επικαιρότητα και όχι μόνο. Στην εκπομπή συζητούνταν και διάφορα κοινωνικά θέματα όπως η αποποινικοποίηση της κάνναβης και η αστυνομική βία. Από τις 15 Μαΐου 2008 στην εκπομπή εντάχθηκε και ζωντανή μουσική, αρχικά στην έναρξη των εκπομπών και αργότερα στην λήξη. Τον Οκτώβριο του 2008 επέστρεψε στην ίδια ώρα, αλλά πιο ανανεωμένη, με προσθήκες όπως η στήλη Top Επικαιρότητας (μια σειρά από βίντεο από ενημερωτικές και ψυχαγωγικές εκπομπές, αλλά και από τις ειδήσεις που σχολιάζονταν από το πάνελ της εκπομπής) και τη στήλη με τα Ιντερνετικά (βίντεο που τηλεθεατές έστελναν στην εκπομπή κυρίως από το διαδίκτυο), που παρουσίαζαν η Ευγενία Σαμαρά και η Χριστίνα Μουστάκα.
Μετά την καλοκαιρινή διακοπή του, η εκπομπή επέστρεψε τον Οκτώβριο του 2009 λόγω καλών ποσοστών τηλεθέασης της προηγούμενης χρονιάς, χωρίς ιδιαίτερες αλλαγές στη δομή της. Με την έλευση της νέας χρονιάς, στις 4 Ιανουαρίου του 2010, η εκπομπή άλλαξε ώρα μετάδοσης και μετακινήθηκε στις 23:00 το βράδυ. Από το ξεκίνημα της τηλεοπτικής περιόδου 2010-2011, η εκπομπή προβαλλόταν μόνο κατά τις 4 πρώτες μέρες της εβδομάδας, Δευτέρα έως Πέμπτη και τις Κυριακές. Τη σεζόν 2015-2016 η εκπομπή προβαλλόταν κάθε Δευτέρα βράδυ στις 23:15. Τη σεζόν 2016-2017 η εκπομπή προβαλλόταν μόνο 1 φορά ανά 14 ημέρες. Από τον Νοέμβριο του 2017 μέχρι τον Μάρτιο του 2018, προβλήθηκε μόνο ένα επεισόδιο. Από τον Μάρτιο του 2018, η εκπομπή προβάλλεται κάθε Δευτέρα και Τρίτη στις 00:15. Στις 21 Απριλίου 2018 προβλήθηκε ένα ειδικό επετειακό επεισόδιο για τα 10 χρόνια της εκπομπής.

Κριτική

Η εκπομπή έχει επικριθεί, μεταξύ άλλων, από τον Κώστα Πρέκα για το περιεχόμενό της και για το γεγονός ότι τα τελευταία χρόνια προβάλλεται όλο και πιο σπάνια.
Παγκόσμιο Κύπελλο Ποδοσφαίρου Ενόπλων 1969

Το 24ο Παγκόσμιο Κύπελλο Ποδοσφαίρου Ενόπλων (ΣΙΣΜ) διεξήχθη στην Αθήνα, στο Γήπεδο Λεωφόρου Αλεξάνδρας, από την 17η ως την 25η Ιουνίου του 1969. 
Νικήτρια αναδείχθηκε η Εθνική Ομάδα Ποδοσφαίρου Ενόπλων της Ελλάδας με 1 ισοπαλία και μια νίκη στον όμιλο της, νίκη στα ημιτελικά και με έναν επεισοδιακό τελικό που η Ελλάδα πήρε το τρόπαιο με "νίκη άνευ αγώνος" στον τελικό που διακόπηκε στο 80΄ με το σκορ στο 0-0, λόγω αποχώρησης της ομάδας της Αλγερίας από τον αγωνιστικό χώρο διαμαρτυρόμενη έντονα για την διαιτησία.

Σύστημα διεξαγωγής

Στην πρώτη φάση οι έξι ομάδες χωρίστηκαν σε δυο ομίλους των τριών. Οι δυο πρώτες προκρίθηκαν στα ημιτελικά, όπου αγωνίστηκαν "χιαστί", η πρώτη του Α΄ με τη δεύτερη του Β΄ ομίλου. Οι νικητές έπαιξαν στον τελικό και οι ηττημένοι για την 3η θέση. Σε περιπτώσεις ισοβαθμίας (στους ομίλους) και σε περίπτωση ισοπαλίας μετά την παράταση (στα νοκ-άουτ ματς), υπερίσχυε η ομάδα που είχε κερδίσει περισσότερα κόρνερ, ένας κανονισμός που εφάρμοζε παραδοσιακά το ΣΙΣΜ, θεωρώντας πως έτσι προκρίνεται η πιο επιθετική ομάδα.

Σύνθεση νικήτριας

 Ελλάδα
Προπονητής: Μιχ. Παπαθεοδώρου.
Σύνθεση τελικού: Κωνσταντίνου, Σκρέκης, Χαλιαμπάλιας, Συνετόπουλος, Αθανασόπουλος, Σταθόπουλος (64΄ Κ. Παπαϊωάννου), Σταυρόπουλος, Δημητρίου, Στραβοπόδης, Δαβουρλής, Μποτίνος.
Αναπληρωματικοί: Τουρκομένης (τερμ.), Λιαδέλης (τερμ.), Αντωνιάδης, Σαραντάρης, Ασημακόπουλος, Παππάς, Κυρμιζάς, Αϊδινίου, Μιχαλόπουλος, Μακρής, Τσοκανής.
Η Εποχή των Παγετώνων (ταινία, 2002)

Υπόθεση

Η ταινία εκτυλίσσεται στην εποχή των παγετώνων. Ήρωες είναι ο Μάνι, ένα μαλλιαρό μαμούθ και ο Σιντ, ένας γιγάντιος βραδύποδας, που στην πορεία της μετανάστευσής τους προς το νότο, βρίσκουν εγκαταλειμμένο ένα μωρό παιδί και αποφασίζουν να το επιστρέψουν στους γονείς του παρ' όλο που οι τελευταίοι είναι έτοιμοι να τους εξοντώσουν με τα όπλα τους. Στο δρόμο τους θα προστεθεί και ο Ντιέγκο, ένας κουτοπόνηρος τίγρης που βλέπει το μωρό ως μελλοντική τροφή. Ξεχωρίζει και ένα άλλο ζωάκι, ο μικρός σκίουρος της αρχής, ο Σκρατ, που χρησιμοποιείται για λάιτ-μοτίβ και προσπαθεί να μεταφέρει ένα βελανίδι (προκαλώντας από το ξεκίνημα κιόλας μια καταστροφική χιονοστιβάδα) και όχι μόνο, αφού αυτός είναι η αιτία της απόψυξης στο 2 και της ανακάλυψης των δεινοσαύρων στο 3.

Box office

Με προϋπολογισμό 59.000.000 δολάρια, Η Εποχή των Παγετώνων έκανε άνοιγμα τριημέρου στην 1η θέση με 46,3 εκατομμύρια δολάρια. Οι συνολικές εισπράξεις στην Αμερική έφτασαν τα 176,3 εκατομμύρια δολλάρια ενώ παγκοσμίως απέφερε 383,2 εκατομμύρια δολάρια. Ήταν η 9η μεγαλύτερη εισπρακτική επιτυχία στην Αμερική για το 2002 και η 8η παγκοσμίως. Ανάμεσα στις υπόλοιπες ταινίες της σειράς κατατάσεται στην 3η θέση τόσο στις εισπράξεις της στην Αμερική όσο και παγκοσμίως.

Συνέχειες

Μετά την απροσδόκητα μεγάλη επιτυχία της ταινίας, οι δημιουργοί της αποφάσισαν να φτιάξουν μια συνέχεια (sequel). Η Εποχή των Παγετώνων 2: Η Απόψυξη (Ice Age: The Meltdown) κυκλοφόρησε στις 31 Μαρτίου 2006 στις ΗΠΑ και στις 6 Απριλίου στην Ελλάδα. Η ιστορία εστίαζε στο λιώσιμο των πάγων και την επικείμενη πλημμύρα. Η συνέχεια απέσπασε καλές κριτικές ενώ εισπρακτικά κινήθηκε καλύτερα από την πρώτη ταινία με 655,3 εκατομμύρια δολάρια παγκοσμίως. Την 1 Ιουλίου 2009 κυκλοφόρησε η δεύτερη συνέχεια με τον τίτλο Η Εποχή των Παγετώνων 3: Η Αυγή των Δεινοσαύρων (Ice Age: Dawn of the Dinosaurs), ενώ στην Ελλάδα η ταινία προβλήθηκε στις 29 Ιουνίου 2009. Η ιστορία ακολουθούσε τους χαρακτήρες των προηγούμενων ταινιών και την ανακάλυψη των δεινοσαύρων. Η τρίτη ταινία ξεπέρασε εισπρακτικά τις δύο προηγούμενες με συνολικές εισπράξεις 886,6 εκατομμύρια δολάρια παγκοσμίως.
Το 2012 κυκλοφόρησε η τέταρτη ταινία με τον τίτλο Η Εποχή των Παγετώνων 4: Ο Χορός των Ηπείρων.
Μόριτζ Πας

Βιογραφία

Ολοκλήρωσε το διδακτορικό του στο πανεπιστήμιο του Μπρέσλαου το 1865, με θέμα De duarum sectionem conicarum in circulos projectione. Ήταν τότε μόλις 22 ετών. 
Δίδαξε στο πανεπιστήμιο του Γκίσεν (Gießen), Justus-Liebig-Universität Gießen, όπου επέβλεψε 30 διδακτορικές διατριβές. 
Το 1882 διατύπωσε το γνωστό αξίωμα, που προς τιμή αυτού φέρει το όνομά του.
Κουίνσλαντ

Διοίκηση

Κυβερνήτης είναι ο Πολ ντε Τζέρσεϊ από τις 29 Ιουλίου 2014 και πρωθυπουργός (Premier) η Αναστασία Παλασέι, από τις 14 Φεβρουαρίου 2015.

2016

Σε δημοψήφισμα που διεξήχθη στην πολιτεία στις 19 Μαρτίου 2016, ταυτόχρονα με τις τοπικές εκλογές, οι ψηφοφόροι σε ποσοστό σχεδόν 53% υπερψήφισαν την πρόταση να αναθεωρηθεί το σύνταγμα της Κουίνσλαντ του 2001 και η Πράξη του 1934, έτσι ώστε η θητεία της νομοθετικής συνέλευσης να είναι τετραετής και η πρώτη συνεδρίαση να διεξάγεται την τελευταία εβδομάδα του Οκτωβρίου.
Νταράα

Ιστορία

Η Νταράα είναι αρχαία πόλη με την πρώτη αναφορά της να γίνεται στην εποχή των Χαναανιτών. Αναφέρεται επίσης σε ιερογλυφικές στήλες των αρχαίων Αιγυπτίων, τον καιρό του Φαραώ Τούθμωση Γ', μεταξύ 1.490 και 1.436 π.Χ. Εκείνη την εποχή αναφερόταν ως Αθαράα, ενώ αργότερα στην Παλαιά Διαθήκη ως Εντρέι, πόλη του Βασιλείου της Βασάν. Στην πόλη υπάρχουν ακόμα ερείπια από παλαιότερα κατοικημένες σπηλιές και αρχαίες κατοικίες, ένα ρωμαϊκό αμφιθέατρο και το παλιό τέμενος Ουμάρι, ιστορικής αρχιτεκτονικής αξίας, από τον καιρό των Ομεϋαδών και Αγιουβιδών χαλίφηδων.

Σύγχρονη πόλη

Η Νταράα αντιμετώπισε προσφάτως σημαντική έλλειψη νερού ενώ το 2011 έγινε θέατρο διαδηλώσεων και σφοδρών συγκρούσεων μεταξύ των αντικαθεστωτικών και των πιστών οπαδών του σύριου Προέδρου Μπασάρ αλ-Άσαντ, φερόμενη ως μία από τις πλέον αντι-μπααθικές πόλεις της Συρίας. Η Νταράα θεωρείται ως μία από τις πλέον αρχαίες συριακές πόλεις, με ξεχωριστή και ευδιάκριτη, ιδιαίτερη πολιτιστική παράδοση.